ঘড়িতে ঠিক সকাল ৮:২০। প্রতিদিনের  মতোই মধ্যমগ্রাম স্টেশন ঢুকল মধ্যমগ্রাম লোকাল। আর তার পরেই ট্রেনের মধ্যে শুরু হয় 'কবাডি' খেলা। তবে বাস্তবের কবাডি খেলার সঙ্গে কিন্তু এই খেলার আকাশ-পাতাল তফাৎ। সিটের দখল নিতে কার্যত দৌড়াদৌড়ি শুরু হয়ে যায় ট্রেনের মধ্যে। সিট নিজেদের দখলে আনতে বিভিন্ন 'অস্ত্রও' ব্যবহার করা হয়। কী থাকে না সেই অস্ত্রভাণ্ডারে! রুমাল তো রয়েইছে, তার সঙ্গে কাগজের টুকরো, পেন, ব্যাগ, টিস্যু পেপার— সিট দখলে হাতিয়ার সবই। সঙ্গে সজাগ নজরে সিট পাহারা। কাগজ, পেন, ব্যাগে হাত দিলেই রে রে করে তেড়ে আসবেন এঁরা। যাঁরা তাঁদের পরিচিত নন, তাঁদের বাইরে কারও সাধ্যি কী যে সেই আসনে কেউ বসবেন! ট্রেন ঢোকার যত আগেই আপনি স্টেশনে আসুন, সময় মতো ট্রেনে উঠুন না কেন, আসন ফাঁকা থাকলেও আপনি বসতে পারবেন না।

এই বিষয়ে অন্যান্য খবর

ট্রেনের মধ্যে চুরি কমাতে আরপিএফের উর্দিতে বসবে বডি ক্যামেরা
ট্রেনের সিটে বিষাক্ত পোকা! অজান্তে চরম বিপদ যুবক যাত্রীর
দমদমে ট্রেনের জট ছাড়াতে নতুন পরিকল্পনা রেলের! কতটা কমবে যাত্রী দুর্ভোগ


শিয়ালদহ ডিভিশনের বনগাঁ বা অন্য যে কোনও শাখার লোকাল ট্রেনগুলিতে অধিকাংশ ক্ষেত্রে এটাই ছবি। শিয়ালদহে রেল পুলিশের সক্রিয়তায় সিট রাখার এই প্রবণতায় কিছু লাগাম টানা গিয়েছে। কিন্তু শহরতলির স্টেশনগুলি থেকে যখন ট্রেনগুলি শিয়ালদহের দিকে আসে, তখন অধিকাংশ ক্ষেত্রেই সিট দখলের এই ছবি চোখে পড়ে। ব্যস্ত সময়ে ভিড়ে ঠাসা ট্রেনে যখন অধিকাংশ যাত্রীরই নাভিশ্বাস অবস্থা, তখন কিছু যাত্রী তার মধ্যেও 'স্বর্গীয়' সুখ খুঁজে নেন। ট্রেনের সিটে বসেই চলে রাজ্য-রাজনীতির চুলচেরা বিশ্লেষণ, তাস খেলা (এখন তো আবার অ্যাপের মাধ্যমে লুডো খেলারও চল বেড়েছে), দেদার আড্ডা, হই-হুল্লোড়, ঘুরতে যাওয়ার প্ল্যান ইত্যাদি ইত্যাদি। অথবার ভিড়ে ঠাসা কামরার অনেকটা জায়গা আটকেও তাস খেলার দৃশ্য বিরল নয়।
দেখুন ভিডিও—
 

ট্রেনের সিট এভাবে যাঁরা দখলে রাখেন, তাঁদের মধ্যে কিন্তু ছোট ছোট দল রয়েছে। এইসব দলে সরকারি-বেসরকারি অফিসের কর্মচারী থেকে শুরু করে ব্যবসায়ীরাও থাকেন। গন্তব্য স্টেশন পৌঁছানোর আগে পর্যন্ত এইসব দলের সদস্যরাই বিভিন্ন স্টেশন থেকে ট্রেনে উঠে বসার সুবিধা পেয়ে যান। প্রতিদিন নির্দিষ্ট কামরার নির্দিষ্ট অংশেই এঁদের যাতায়াত। ট্রেন যাত্রীদের এই দলগুলির মধ্যে ‘গোষ্ঠীকোন্দলও’ চোখে পড়ে। মাঝে মধ্যেই দু'পক্ষের মধ্যে চলে কথাকাটি, বচসা, আবার কোনও সময় পরিস্থিতি হাতাহাতির পর্যায়ে চলে যায়। একপক্ষ অন্য পক্ষের সিট হাতিয়ে নেওয়ার জন্য বিভিন্ন ফন্দিও আঁটে।
নতুন কোনও যাত্রীকে ট্রেনে দেখতে পেলেই তাকে দলে টেনে নেওয়ার জন্য বিভিন্ন টোপও দেওয়া হয়। বাদাম, চা-বিস্কুট থেকে শুরু করে প্রথম কয়েকদিন জানলার ধারে সিটে বসার 'অফার' দেওয়া হয়ে থাকে। একটি পক্ষের সদস্য সংখ্যা বাড়তে থাকলেই অন্য পক্ষের সিট দখলে নেওয়ার প্রক্রিয়া শুরু হয়। ঠিক যেভাবে বিরোধী দলের জনপ্রতিনিধিদের দলে টানার চেষ্টা করে শাসক দল। এসবের মাঝে পড়ে যাঁরা নিত্যযাত্রী নন, তাঁদের ত্রাহি মধুসূদন অবস্থা হয়।
দেখুন ভিডিও—
 

সৌরভ দাস নামে মধ্যমগ্রামের এক বাসিন্দার দাবি, ‘‘কয়েকদিন আগে বৃদ্ধা ঠাকুমাকে নিয়ে ট্রেনের জেনারেল কামরায় উঠেছিলাম। আগে থেকেই স্টেশনে পৌঁছে গিয়েছিলাম। সিটে রাখা একটা পেন সরাতেই রে রে করে তেড়ে এলেন সবাই। শেষমেশ ঠাকুমাকে মহিলাদের কামরায় উঠিয়ে হাঁফ ছেড়ে বাঁচলাম।’’
নাম প্রকাশে অনিচ্ছুক আর এক যাত্রীর অভিযোগ, ‘‘মধ্যমগ্রাম লোকলটি অন্তত ৩৫ মিনিট দাঁড়িয়ে থাকে স্টেশনে। এর মধ্যে কেউ যদি আগেভাগে গিয়ে বসার পরিকল্পনা করেন তা হলেই মুশকিল। প্রতিদিনই এই সব দলের সদস্যদের কয়েকজন অনেক আগেই ট্রেনে পৌঁছে যান। পালা করে এঁদের মধ্যে কয়েকজন ট্রেনটি শিয়ালদহ থেকে আসার সময়ই দু-একটি স্টেশন আগে থেকে ট্রেনে উঠে সিট দখল করে রাখেন। শেষে দেখা যায় এই পদ্ধতিতে কার্যত সব সিটই কোনও না কোনও দলের হাতে চলে গিয়েছে। ফলে আগে স্টেশনে পৌঁছেও আপনাকে দাঁড়িয়েই থাকতে হবে। রেল কর্তৃপক্ষ-আরপিএফ যদি ব্যবস্থা না নেয়, তা হলে এঁদের বাড়বাড়ন্ত চলতেই থাকবে।’’
এবিষয়ে পূর্ব রেলের মু্খ্য জনসংযোগ আধিকারিক রবি মহাপাত্র জানান, ‘‘যাত্রীদের নিজেদের মধ্যে বোঝাপড়া বাড়ানো উচিত। সব বিষয়ে রেলের উপর দোষারোপ করা কাম্য নয়। সব বিষয়ে নজরদারি রাখার জন্য পর্যাপ্ত সংখ্যায় রেল পুলিশও নেই। তবে নির্দিষ্ট অভিযোগ পেলে ব্যবস্থা নেয় আরপিএফ।’’
অর্থাৎ অফিস টাইমে লোকাল ট্রেনে সিট পেতে গেলে ‘সিট মাফিয়া’-দের সঙ্গে রফা করার পরামর্শই যেন ঘুরিয়ে দিলেন রেল কর্তৃপক্ষ।